Comisarul european pentru buget Günther Oettinger a spus că România, Ungaria, Polonia și o parte din guvernul Italiei vor să slăbească și să distrugă proiectul european, într-un discurs în care a subliniat că proiectul se află în pericol mortal din cauza unor oponenți din afară și din interior, relatează Politico.eu.

"În opinia mea, proiectul (UE, n.r.) este în pericol de moarte", a declarat el, marți seara, într-un eveniment organizat de Asociația federală a serviciilor de asistență non-statutară din Germania de la Bruxelles.

"Unii din Europa doresc să-l slăbească sau chiar să-l distrugă - Polonia, Ungaria, România, guvernul Italiei", a spus el.

Oettinger a declarat că aprobarea rapidă a viitorului buget pe termen lung al UE de către liderii naționali și Parlamentul European ar arăta că Europa rămâne capabilă să acționeze în fața unor astfel de provocări.





El a adăugat că UE este expusă riscului autocraților care folosesc războaiele comerciale și agresiunea, menționându-i aici pe președintele rus Vladimir Putin, președintele turc Recep Tayyip Erdoğan și pe "inteligenții chinezi".

Oettinger a spus de asemenea că guvernul țării sale, Germania, nu arată suficient entuziasm față de UE, mai ales când vine vorba de buget. El a spus că ministrul social-democrat al finanțelor, Olaf Scholz, este "un trezorier mai strict în această privință" decât predecesorul său conservator, Wolfgang Schäuble.

Oettinger a menționat că primul capitol al acordului de coaliție al guvernului german este intitulat "un nou început pentru Europa".

"Nu văd nimic despre asta în dezbaterile actuale de la Berlin. Absolut nimic ", a spus el.



